text: Úr skúlagarðinum niðan í Vika
text: #000001
text: Í dag, 15. august, eru júst 50 ár liðin, síðani okkara fótbóltsfelag á Argjum, Argja Bóltfelag, varð stovnað. Nógv er hent og broytt gjøgnum hesa hálvu øldina, har vit hava havt fótbóltsvirksemi røttu megin Sandánna.
text: #000002
text: (Tað var her í gamla Argja Skúla, at AB varð stovnað og vandi fyrstu árini)
text: #000004
text: Yndisfelagið hjá Johnny Nyby í Onglandi var Aston Villa, sum spælir í vínreyðum og ljósabláum. Soleiðis fekk AB sínar litir, ið vit nýta enn tann dag í dag.
text: #000005
text: Umstøðurnar vóru so sum so fyrstu árini. Ongin fótbóltsvøllur var á Argjum, og tí máttu venjingar fara fram í skúlagarðinum í Argja Skúla. Tá dystur skuldi spælast bar tó til at fara niðan í Gundadal at fáa dystirnar avgreiddar við vælvild frá HB og B36.
text: #000006
text: Fyrsta frambrotið viðvíkjandi umstøðum kom í 1983, tá grúsvøllur bleiv lagdur inni í Vika. Tvey ár seinni, í 1985, varð AB-húsið bygt og tikið í nýtslu.
text: #000008
text: (AB-húsið varð bygt í 1985 og verður í dag karmur um 50 ára føðingardagin, sum byrjar kl 16)
text: #000009
text: Í 1998 varð graslíki lagt á vøllin, og við hesum fekk felagið umstøður á javnt góðum stigi sum onnur feløg í landinum.
text: #000010
text: Ein tann størsti dagurin í søgu felagsins var týsdagin 3. oktober 2006, tá AB vann sær fyrstu uppflytingina upp í bestu deildina hjá monnum, sum tá æt Formuladeildin. Hendan dagin vann AB 4-1 á FS Vágum, og tað skapti sum vera man ein øgiligan róm og bjartskygni millum argjafólk. Hesi 17 árini síðani fyrstu uppflytingina hevur AB spælt í bestu deildini í 12 av 17 kappingarárum.
text: #000011
text: Besta úrslitið í bestu mansdeildini er higartil eitt 6. pláss í 2009, tá tað eydnaðist at vinna 34 stig.
text: #000012
text: Felagið hevur eisini verið virkið á kvinnusíðuni nógv tey flestu árini. Síðstu árini í 0’unum vóru AB-kvinnurnar nærmastu avbjóðarar hjá suverenu KÍ-kvinnunum. Fleiri ferðir endaði AB á 2. plássi í landskappingini, men í steypakappingini í 2009 eydnaðist tað endiliga at vinna, tá kvinnurnar gjørdu bart við at vinna 2-1 á KÍ í steypafinaluni. Hetta var samstundis fyrstu ferð, at eitt AB-lið vann eina steypakapping.
text: #000013
text: Júst í 2009 bleiv stóra skýlið somuleiðis bygt, sum betraði umstøðurnar munandi hjá áskoðarunum. Seks ár seinni, í 2015, varð undirhæddin í skýlinum liðugt innrættað við fýra skiftirúmum, skrivstovu, dómararúmi, fysioterapirúmi, venjingarrúmi, felagshøli/køki, vaskirúmi, wc v.m. Hetta hevur givið okkum nakrar sera góðar umstøður, ið eru til gleði og gagn fyri limir felagsins.
text: #000014
text: Í 2022 fekk felagið nýtt, umhvørvisvinarligt graslíki, sum hevur gjørt okkara vøll til ein av teimum bestu í landinum. Nú bíða vit í spenningi eftir nýggju ljósunum, ið fara at gera tað hugaligari og høgligari at spæla fótbólt inni í Vika um kvøldið. Hesi ljósini koma eftir ætlan seint í ár ella í komandi ári.
text: #000015
text: (Skýlið og graslíkið í dag hevur givið felagnum nakrar umstøður, ið eru sera langt frá tí, sum var, tá felagið bleiv sett á stovn fyri hálvari øld síðani)
text: #000016
text: Argir er eitt stað, sum støðugt stendur í vøkstri. Við 2500 íbúgvum, ið fara at gerast enn fleiri komandi árini, eru allir møguleikar fyri at menna og flyta AB fram á leið. Hetta krevur tó enn sum áður, at nógvar sjálvbodnar hendur taka eina hond í og hjálpa felagnum. Hesar hendurnar eiga vit tó nógvar av, og vit vilja takka øllum teimum, ið á ymsan hátt hava verið ein partur av AB hesi fyrstu 50 árini. Saman eiga vit øll ein part í søgu felagsins. Ongin nevndur, ongin gloymdur.
text: #000017
text: Vit ynskja øllum AB’arum hjartaliga til lukku við 50 ára degnum og bjóða øllum til opið hús í dag í AB-húsinum frá kl 16-19, har serlig framsýning av søguligum lutum millum annað verður sýnd fram. Eisini leggja ymiskir fyrrverandi formenn og nevndarlimir leiðina framvið at siga frá minniligum løtum í felagnum.
text: #000018